Lukuaika noin 2 min

Kyyti Groupin toimitusjohtajana toimiva Pekka Möttö rakentaa yhteis- yritystä USA:han. Hankkeessa on kumppanina yhdysvaltalainen Demand Trans Ltd. Taustalla on Nashvillen kaupungin järjestämä tarjouskilpailu, jonka yrityskaksikon yhteisyritys on voittanut.

Uuden yrityksen tarkoitus on luoda Nashvilleen joustavaa julkista liikennettä. Idea on jo suomalaisille tuttu: tulevaisuudessa Nashvillessäkin pääsee julkisen liikenteen kyytiin suomalaisilla Kyytin kännykkäsovelluksilla.

Toimitusjohtaja Pekka Möttö kertoo, että viime yönä Suomen aikaa julkistetussa uutisessa ja voitossa kyseessä on läpimurto. ”Yhteisyritys tähtää koko Amerikan markkinoille. Nashville on alku.”

Suomalaissovellus on päässyt isojen kaupunkien joukkoliikennepohdinnoissa niin sanotuille short- listoille. Niinpä kesken on useita hankkeita USA:n suurkaupungeissa.

Mötön mukaan kyseessä on suuri mahdollisuus. Silti Suomessa ei vielä ryvetä miljoonissa. Mötön ja hänen kumppaneidensa Kyyti Group on edelleen startup-yritys.

”On kova juttu, että voitimme ensimmäisen kerran USA:ssa. Ideamme on, että muilla on rahaa, mutta meiltä löytyy osaamista. Tarjoamme sitä, mitä voimme yhdessä edelleen jalostaa. Muilla on liikennevälineet, meillä on malli, jolla ihmiset voivat kulkea.”

Kyyti Group kiinnostaa uusia sijoittajia Suomessa. Mukaan on lähtenyt jo muun muassa Helkama-Auto Oy. Myös Tekes on mukana hankkeissa. Uusien sijoittajien kanssa neuvotellaan parhaillaan.

Edellisen kerran Möttö herätti kohun, kun hän lanseerasi kännykkätilauksilla toimivan halpataksijärjestelmän viime vuonna Ouluun, Tampereelle ja Turkuun. Halpakyyti ei ole toiminut aivan odotetulla tavalla.

Möttö sanoo, että ongelma on kapasiteetin puute. Hän uskoo pulman ratkeavan ensi vuonna, kun taksilupien sääntely päättyy. ”Silloin myös Uber palaa Suomeen”, Möttö ennustaa.

Möttö on luvannut halpatakseja myös Helsinkiin. Hänen mukaansa järjestelmä toimii pääkaupunkiseudulla, kun Slush 2017 -kasvuyritystapahtuma alkaa Helsingissä marraskuun lopussa.

”Silloin on tärkeää näyttää tällaista osaamista.”

Kyyti Group on ollut luomassa VR:lle palvelua, joka kytkee junat ja kumipyörät ja vie matkustajat ovelta ovelle.

Kyyti on luonut applikaation, jolla Uudenkaupungin Valmet Automotiven tehtaiden työntekijät matkustavat henkilökuntalipuilla Uudenkaupungin ja Turun välillä.

Joukkoliikennettä pitää Mötön mukaan uudistaa asiakkaiden tarpeiden mukaan.

Pekka Möttö on ollut myös Onnibus-konseptin takana. Enää hän ei ole mukana bussiyhtiössä.